Diari Oficial de la Generalitat Valenciana


Sumari del DOGV 2787, del 09-07-1996 (1996/838730)

ORDRE de 5 de juliol de 1996, de la Conselleria de Presidència de la Generalitat Valenciana, per la qual es convoquen per a 1996, les ajudes i les subvencions destinades al foment de les activitats, programes i projectes de cooperació al desenvolupament que realitzen les organitzacions no governamentals per al desenvolupament (ONGD).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2787

Data del DOGV
:   09-07-1996

Secció del DOGV
:   ALTRES DISPOSICIONS

Número del document
:   1996/838730


Data del document
:   05-07-1996

Organisme emissor
:   Conselleria de Presidència

Tipus de document
:   Ordre

Anàlisi jurídica

ORDRE de 5 de juliol de 1996, de la Conselleria de Presidència de la Generalitat Valenciana, per la qual es convoquen per a 1996, les ajudes i les subvencions destinades al foment de les activitats, programes i projectes de cooperació al desenvolupament que realitzen les organitzacions no governamentals per al desenvolupament (ONGD).   
Segons allò establit en el Decret 90/1996, de 7 de maig de 1996, del Govern Valencià, sobre bases per a la cooperació internacional al desenvolupament i de regulació del règim específic de transferències de fons destinats a la cooperació amb països en via de desenvolupament, d'ara endavant bases de cooperació.  
Oït el Consell Assessor de la Comissió Executiva per a l'aplicació del Programa de cooperació amb països en via de desenvolupament, d'acord amb allò indicat en l'Ordre de 23 de juny de 1989, de la Conselleria de Treball i Seguretat Social per la qual es regula el Consell Assessor.  
A la vista de la proposta formulada per la Comissió Executiva per a l'aplicació del Programa de cooperació amb països en via de desenvolupament, d'acord amb allò indicat en el Decret 48/1989, de 4 d'abril, del Consell de la Generalitat Valenciana, pel qual es crea la Comissió Executiva.  
Per tant, i fent ús de les facultats que em confereix la Llei 5/83, de 30 de desembre, de Govern Valencià i la Llei de Hisenda Pública de la Generalitat Valenciana, Text Refós aprovat per Decret Legislatiu, de 26 de juny de 1991, del Consell de la Generalitat Valenciana,  
ORDENE:  
Article 1. Objecte  
La Conselleria de Presidència de la Generalitat Valenciana, formula la convocatòria pública d'ajudes i subvencions a les organitzacions no governamentals per al desenvolupament, per al cofinançament de projectes de cooperació, a executar en els països en via de desenvolupament.  
Article 2. Crèdits pressupostaris  
L'import global màxim destinat a tals projectes o activitats serà de 255.831.788 pessetes que seran finançats a càrrec del capítol IV. Transferències corrents, línia de subvenció 1920, aplicació pressupostària 46.88.017.25.9, i de 533.444.028 pessetes que seran finançats a càrrec del capítol VII. Transferències de capital, línia de subvenció 1924, aplicació pressupostària 35.73.233.46.7, dels crèdits de la Conselleria de Presidència que es financen a càrrec de l'autorització conferida per la Llei 9/1995, de 31 de desembre, de la Generalitat Valenciana, de Pressupostos per a l'exercici de 1996.  
Els projectes de cooperació que es presenten a aquesta Convocatòria hauran d'estar formulats de forma que siguen subvencionables per un únic dels capítols pressupostaris indicats.  
El termini màxim d'execució dels projectes de cooperació subvencionables a càrrec del capítol IV serà de quinze mesos. Els projectes de cooperació que es cofinancien a càrrec del capítol VII, s'adequaran en la seua execució a un termini màxim de tres exercicis pressupostaris, inclòs el de 1996.  
Article 3. Requisits de les ONGD sol·licitants de la subvenció  
Les organitzacions no governamentals per al desenvolupament hauran de reunir a més dels requisits especificats en l'article 5 de les bases de cooperació. A més a més dels requisits especificats en aquest article, hauran d'estar constituïdes legalment, com a mínim, dos anys abans de la data de publicació d'aquesta ordre i acreditar documentalment l'execució completa i satisfactòria, de sis accions de cooperació al desenvolupament en països en via de desenvolupament.  
En el cas d'agrupament d'ONGD, cadascuna d'aquestes haurà d'acomplir la condició d'estar legalment constituïda en el termini indicat, i basta que la ONGD actue com a responsable del projecte, justifique l'experiència mitjançant l'acreditació documental de les sis accions de cooperació al desenvolupament.  
L'acreditació documental haurà d'estar degudament contrastada per les institucions que subvencionen aquestes, tret que qui subvencione siga la Generalitat Valenciana. En el cas de no tenir finançament públic, haurà de ser contrastada per les entitats receptores del projecte.  
Article 4. Criteris prioritaris per a la selecció de projectes  
A més a més dels criteris generals i de la naturalesa dels projectes de cooperació indicats en l'article 10.3 de les bases de cooperació, per a aquesta convocatòria s'estableixen les prioritats geogràfiques, sectorials i de població següents:  
Prioritats geogràfiques:  
a) Iberoamèrica  
- Països de menor desenvolupament relatiu:   
Guatemala  
Hondures  
Nicaragua  
El Salvador  
República Dominicana  
Cuba  
Bolívia  
Perú  
Paraguai  
Equador  
- En els països de major desenvolupament relatiu, tindran prioritat els projectes que atenguen les borses de pobresa rurals i urbanes.  
b) Països del Magrib  
c) El Zaire i Moçambic  
d) Territoris palestins  
Prioritats sectorials i relatives als sectors de població  
Els criteris prioritaris per a la selecció dels projectes de cooperació a subvencionar per la Generalitat Valenciana seran:  
a) Projectes o programes els beneficiaris últims dels quals, estiguen inclosos en algun dels col·lectius més febles, i en concret:  
- Dones  
- Infantesa i joventut  
- Comunitats indígenes  
- Refugiats i desplaçats i/o en procés de retorn  
b) Projectes que en relació amb els objectius i els camps d'actuació del programa establisquen accions que afecten:  
- Als processos migratoris, com a forma d'afavorir l'assentament de les poblacions i el desenvolupament en els països d'origen.  
- A la lluita contra la droga.  
- L'atenció al concepte de desenvolupament sostingut, mitjançant la inclusió de les tècniques i mesures de prevenció i de millora del medi ambient en projectes de desenvolupament rural integrat i en els de foment de les infraestructures bàsiques, de recursos energètics, de recursos industrials, de recursos alimentaris, de recursos comercials i de recursos turístics.  
c) Projectes en l'elaboració, execució o avaluació dels quals participen els beneficiaris del país en via de desenvolupament.  
d) Projectes que siguen complementaris dels projectes mampresos o de pròxima execució a les zones on s'hagen executat projectes reeixits finançats per la Generalitat Valenciana. Aquesta relació de complementarietat o de dependència podrà mantenir-se entre els projectes de cooperació presentats en aquesta convocatòria i amb els subvencionats en les convocatòries de 1994 i 1995.  
e) Projectes presentats per les organitzacions no governamentals que reuneixen alguns dels criteris anteriors i siguen cofinançats per les entitats locals de la Comunitat Valenciana.  
f) Projectes de suport als processos de pacificació, a l'enfortiment institucional, democràtic i a la consolidació de l'estat de dret.  
g) Projectes que satisfaguen les necessitats més bàsiques dels països en via de desenvolupament.  
En la valoració dels projectes de cooperació s'haurà de tenir en compte la presentació i realització conjunta per dues o més ONGD, l'efecte pretès d'afavorir el desenvolupament i el manteniment futur per mitjans endògens i la capacitat de l'entitat sol·licitant d'executar, dins del termini previst, el projecte o els projectes presentats.  
Article 5. Termini de presentació de les sol·licituds  
El termini de presentació dels projectes de cooperació en la Direcció General del Secretariat del Govern, per part de les ONGD que vulguen concórrer a aquestes subvencions, començarà l'endemà de la publicació d'aquesta ordre en Diari Oficial de la Generalitat Valenciana i acabarà els 30 dies naturals següents.  
Article 6. Percentatges de cofinançament  
D'acord amb els articles 7 i 8 de les bases de cooperació, la participació financera de la Generalitat Valenciana en els projectes de cooperació subvencionats en aquesta convocatòria serà, com a màxim, del 80% del cost total del projecte.  
Article 7. Documents que cal acompanyar la sol·licitud  
Per a sol·licitar la subvenció les ONGD hauran de presentar en la Direcció General del Secretariat del Govern la documentació següent:  
- La documentació indicada en els articles 5 i 10.7, de les bases de cooperació.  
- Un formulari per projecte, segons el model que figura com a annex I d'aquesta ordre. El formulari haurà de ser emplenat en tots els termes i es completarà amb la documentació que se sol·licita en els distints apartats, la qual serà presentada en doble exemplar.  
- Un escrit, firmat pel representat legal de la ONGD, en el qual es relacionaran els projectes presentats, i s'indicarà en cada cas el títol del projecte i la possible complementarietat amb altres projectes, l'especificació de la quantitat total sol·licitada en pessetes i, si s'escau, la presentació comuna amb una altra o altres ONGD.  
Article 8. Termini de resolució del procediment  
La Comissió Executiva d'acord amb l'establert en l'article 12 de les bases de cooperació, formularà la proposta de resolució a l'òrgan competent en un termini màxim de dos mesos comptadors arran de la data d'acabament del termini de presentació dels projectes.  
Article 9. Resolució del procediment  
El conseller de Presidència de la Generalitat Valenciana a proposta de la Comissió Executiva per a l'Aplicació del Programa de Cooperació amb els Països en via de desenvolupament, amb l'existència prèvia de crèdit pressupostari, dictarà la resolució oportuna que concedirà, en tot o en part, la subvenció sol·licitada.  
La Resolució esmentada esgotarà la via administrativa.  
El lliurament de la subvenció podrà assolir el 100% de la subvenció concedida després de fer-la efectiva a través de la subscripció del conveni regulat en els articles 14 i següents de les bases de cooperació.  
La Conselleria de Presidència es reserva la facultat de requerir, en qualsevol moment, garantia real o personal a l'entitat beneficiària, quan circumstàncies objectives ho justifiquen.  
Article 10. Reformulació del projecte de cooperació  
En el cas que la subvenció concedida siga inferior en més d'un 50% de la quantitat sol·licitada, la ONGD responsable del projecte podrà comunicar, en els 15 dies següents a la notificació de la resolució corresponent, que per l'organització s'ha reformulat el projecte i s'ha ajustat a les noves quantitats.  
Aquesta formulació no podrà modificar el contingut essencial del projecte, ni les quantitats que hauria assumit l'organització en el cas d'haver-se concedit la totalitat de la subvenció sol·licitada.  
Article 11. Control del projecte i justificació de les despeses  
Les entitats beneficiàries de la subvenció hauran de presentar els informes previstos en l'article 23 de les bases de cooperació. Els informes d'execució seran presentats trimestralment i l'informe final en els dos mesos següents a l'acabament del projecte.  
Aquests terminis podran modificar-se en el conveni en funció de les característiques intrínseques al projecte.  
La justificació de la despesa s'haurà de realitzar, d'acord amb els articles 28 i 29 de les bases de cooperació i en el termini de dos mesos des de l'acabament del projecte.  
La durada dels terminis susdits es duplicarà quan el projecte siga cofinançat a càrrec del capítol VII.  
Article 12 Difusió de l'origen de les subvencions  
Les ONGD hauran de difondre l'origen de la subvenció i incorporar de forma visible el logotip que figura en l'annex II d'aquesta ordre, en tot el material escrit de difusió o de publicitat que tinga relació amb el projecte subvencionat. Quan les ONGD subvencionades mostren el seu logotip, el de la Generalitat Valenciana haurà de tenir la mateixa grandària i estar en les mateixes condicions de visibilitat.  
Article 13. Acreditació del compte bancari  
D'acord amb el que disposa l'article 25 de les bases de cooperació les ONGD beneficiàries de les ajudes i subvencions regulades en aquesta ordre hauran d'acreditar amb caràcter previ i documentalment, l'obertura d'un compte bancari exclusiu per aquestes subvencions de la Conselleria de Presidència.  
DISPOSICIó FINAL   
Aquesta ordre vigirà el mateix dia de la publicació en el Diari Oficial de la Generalitat Valenciana.  
València, 5 de juliol de 1996  
El conseller de Presidència,  
JOSÉ JOAQUíN RIPOLL SERRANO